Vara funcționarilor e pe sfârșite. Toamna vine însă cu noi concedii pe bani publici mascate sub forma unor cursuri de formare profesională. E momentul trecerii la un nou nivel: excursii peste hotare în cele mai căutate destinații turistice din Europa.

În anul 2009, statul român a desființat Institutul Național de Administrație și a lăsat cursurile de formare profesională pentru funcționari în seama firmelor private. Prin această decizie s-a creat o piață uriașă care a rămas până astăzi nereglementată și pentru care nu s-a instituit niciun mecanism de control. Profitând de lipsa oricăror reguli, firmele private i-au ademenit pe funcționari cu oferte turistice și au transformat școlarizarea acestora în concedii plătite din bani publici (fenomen pe care Recorder l-a prezentat pe larg într-un articol publicat săptămâna trecută)

Câteva milioane de euro se scurg anual de la bugetele locale în conturile acestor firme care profită de lipsa de reacție și chiar de complicitatea statului român. Recorder a calculat că numai în prima jumătate a acestui an s-au cheltuit 5 milioane de euro pe vacanțele mascate ale funcționarilor. Astăzi vă arătăm cine se află în spatele firmelor care stăpânesc această piață și care este modul lor de operare.

Carnavalul funcționarilor: cursuri de fiscalitate ținute la Veneția

Firmele care se ocupă cu formarea profesională mizează în special pe sezonul estival: cursuri de șapte zile organizate în stațiuni turistice (la mare, la munte, la băi) și calibrate pentru toate tipurile de angajați, de la cei cu funcții de conducere până la șoferi și secretare. Astfel, există cursuri de gestionarea parcului auto sau cursuri de management al stresului și al emoțiilor. În goana după profit, cursurile devin doar un pretext în baza căruia angajații de la stat sunt trimiși în concediu pe banii instituției. Se oferă cazare și masă pentru cursant, dar și pentru un însoțitor și un copil. Firma încasează banii, funcționarul petrece un concediu de neuitat cu toată familia. La final se întoarce acasă neșcolarizat, dar fericit.

Cei care dețin firme de formare profesională și-au înființat, în paralel, și firme de turism. Prin intermediul celei dintâi le oferă funcționarilor programe de pregătire, prin cea de-a doua le pun la dispoziție servicii hoteliere și alte facilități menite să le facă sejururile cât mai plăcute. Astfel, Faxmedia Consulting funcționează în tandem cu Faxmedia Tour, Perform Center cu Perform Travel, Lectoform Consulting cu Lectoform Travel. În spatele firmelor se află aceeași oameni, banii se scurg către aceleași buzunare.

Cei mai mulți dintre patronii acestor firme admit că oferta lor a devenit mai mult turistică decât educațională, dar dau vina pe clienți: ei spun că funcționarii își doresc mai mult să se relaxeze decât să învețe și dacă nu le satisfac aceste dorințe rămân fără contracte și dispar de pe piață. Astfel, firmele vin cu idei cât mai variate pentru a umple cele șapte zile de curs: organizează tombole cu premii, petreceri tematice și chiar excursii peste hotare. Așa se face că un banal curs de contabilitate bugetară și fiscalitate este organizat de firma Lectoform Consulting la Veneția, într-un city-break de trei nopți care va avea loc săptămâna viitoare. Nu este prima dată când această firmă organizează cursuri de formare în Orașul Îndrăgostiților: în 2016 a mers până acolo încât a programat un curs de fiscalitate și achiziții publice chiar în timpul Carnavalului de la Veneția, astfel încât funcționarii să se poată bucura de festivalul măștilor.



Formare profesională asigurată de o firmă care se ocupă de activități de spiritism și servicii de escortă

Statul este atât de permisiv încât oricine își poate înființa o firmă cu care să pretindă că are capacitatea de a organiza cursuri de formare profesională și să încheie contracte cu instituțiile publice. Firma Expertim Akt, cu sediul în comuna Criciova (județul Timiș) este deținută de Alina Trăstău (foto dreapta), o cântăreață de muzică populară. Firma nu are site, nu se știe ce cursuri ține și cu ce formatori le organizează, dar asta nu o împiedică să încaseze bani de la mai multe primării din județ pentru formarea profesională a funcționarilor.

Primăria Jilava (județul Ilfov) a cumpărat în această vară 60 de cursuri de formare profesională de la S.C. PFM DUO CONSULTING S.R.L., o firmă de apartament, cu un singur angajat și care, conform codului CAEN, are următoarele activități:

– activități de astrologie și spiritism

– servicii personale cu caracter social, cum ar fi servicii de escortă, servicii de stabilire a întâlnirilor, servicii ale agențiilor matrimoniale

– servicii de îngrijire a animalelor de companie cum ar fi: plimbatul, împerecherea, găzduirea și dresajul

– activități ale studiourilor de tatuaj și piercing

– servicii ale lustragiilor, hamalilor, valeților pentru parcarea mașinilor etc.

S.C. PFM DUO CONSULTING S.R.L. este „jucăria“ lui Popa Florin Marius, profesor la SNSPA. Nici această societate nu are site, iar oferta cursurilor pe care le oferă este inexistentă. Tot ce are este o adresă de Yahoo la care nu răspunde nimeni. L-am contactat pe Florin Marius Popa pe mail, la telefon și pe Facebook. În cele din urmă, a răspuns involuntar prin sms-ul de mai jos, care nu ne era adresat nouă, ci unei alte persoane cu care Popa se consulta dacă ar trebui sau nu să ne răspundă la întrebări. Îl facem public pentru că îl considerăm relevant.

Realizând gafa, Florin Marius Popa ne-a sunat și a încercat să ofere niște explicații, însă acestea au fost lipsite de orice coerență: „Nu mai știu exact unde s-au ținut cursurile. Știu că o parte s-au ținut la munte și o parte parcă la mare. Nu m-am ocupat eu, s-a ocupat altcineva, sunt plecat din țară”. Întrebat cine s-a ocupat, întrucât firma pe care o patronează are un singur angajat, Popa a declarat că „s-a ocupat cel care ține contabilitatea”. El a susținut că nu mai poate vorbi pentru că se află în afara Europei și îl costă prea mult, promițând ca va reveni cu explicații pe mail. Nu a mai revenit. Nici reprezentanții Primăriei Jilava nu au dorit să ne răspundă la întrebări precum: ce fel de cursuri au urmat, unde au avut loc și cu ce s-au ales în urma lor. Unul dintre cursuri ar fi trebuit să aibă loc între 13 și 20 august la Pensiunea Casa Vlasin din Poiana Brașov. Reprezentanții pensiunii ne-au spus, însă, că în vara aceasta n-au găzduit niciun curs.

Înalți funcționari de la vârful Agenției Naționale a Funcționarilor Publici (ANFP) sau din Ministerul Dezvoltării și Administrației au fost implicați direct în firme de formare profesională aflându-se într-un grav conflict de interese. Cu toții au închis ochii și au profitat de acest fenomen care s-a perpetuat de la an la an și care a întreținut ineficiența și lipsa de pregătire a angajaților din sectorul public. În prezent, mulți dintre ei sunt formatori la cursurile firmelor private și încasează sume consistente pentru aceste servicii.



Rețeta succesului: un fiu de parlamentar se asociază cu un consilier al lui Vasile Blaga

Una dintre cele mai puternice firme de pe piața cursurilor de formare profesională este „Centrul de formare APSAP”, cu sediul în București. Numai în primele șapte luni ale acestui an, APSAP a contractat peste 900 de cursuri și tot atâtea servicii hoteliere de la diverse instituții publice din toată țara, în valoare de peste 600.000 de euro.

Pe site-ul unde își prezintă oferta, APSAP oferă informații succinte despre desfășurarea cursurilor (este menționată denumirea și prețul, fără a se specifica ce conține cursul și ce lector îl va susține), dar pune la dispoziție informații foarte generoase despre facilitățile hoteliere: cazare gratuită pentru însoțitor și copii până la 7 ani, mese cu bufet suedez deosebit de variat, acces la toate facilitățile hotelului.

Acronimul APSAP are în spate o istorie lungă și controversată, cu firme închise și reînființate, cu asociați aflați în conflict de interese și cu nereguli sesizate inclusiv de rapoarte ale corpului de control al Guvernului. Această istorie începe în 2006, când Cristian Bitea și Bogdan Fârșirotu, colegi de facultate, înființau Asociația Profesională a Specialiștilor din Administrație Publică (APSAP), o fundație care avea ca obiect de activitate organizarea unor cursuri de formarea profesională.

Amândoi erau conectați politic: Bogdan Fârșirotu era fiul deputatului PRM Vladimir Fârșirotu (cu un an în urmă tatăl își angajase fiul la Parlament, intrând pe așa-numita „lista a rușinii”, compusă din parlamentarii care și-au angajat rudele la propriile cabinete parlamentare). Cristian Bitea era membru PDL și fost consilier al ministrului Vasile Blaga, dar, mai presus de aceste calități, ocupa funcția de director general adjunct în Institutul Național de Administrație (INA), unde a activat între 2005 și 2007. INA era tocmai instituția care trebuia să pună în practică și să supravegheze formarea profesională a funcționarilor, ceea ce înseamnă că, înființând o entitate privată cu același profil, Bitea se afla într-un evident conflict de interese.

Au urmat niște ani confuzi, dar cât se poate de productivi. Pe de o parte, Bitea era directorul APSAP, care organiza cursuri de formare profesională pentru instituții publice, pe de altă parte ocupa funcții politice în diverse instituții de stat: subprefect de Ialomița, consilier guvernamental, subprefect de Bihor, inspector guvernamental. Cât de temeinice erau cursurile organizate de APSAP o arată un raport al corpului de control al Guvernului, făcut în 2016.

În acest raport se arată că „îndeosebi în anii 2012-2013 s-au organizat programe de perfecționare diferite în același interval de timp, cu același formator, dar în locații diferite, fapt fizic imposibil. În această situație s-a aflat în special APSAP București”.

În 2014, Cristian Bitea (plecat din PDL și ajuns un apropiat al PSD) devine vicepreședinte la Agenția Națională a Funcționarilor Publici, instituție care preluase de la INA (desființată în 2009) atribuțiile de formare profesională a funcționarilor. De această dată, Bitea conștientizează conflictul de interese flagrant și se retrage din APSAP, care este radiată. Imediat și la aceeași adresă ia ființă o nouă entitate juridică botezată „Centrul de formare APSAP” și condusă de Bogdan Fârșirotu, partenerul cu care Bitea lucrase în vechea firmă și care astăzi este unul dintre cei mai puternici jucători pe piața cursurilor de formare profesională. Bogdan Fârșirotu a refuzat să facă vreun comentariu cu privire la traseul APSAP, iar cu Cristian Bitea (în prezent inspector guvernamental) am avut următorul dialog:

Recorder: Domnule Bitea, ați înființat APSAP pe vremea când erați director în Institutul Național de Administrație. Nu v-ați dat seama că erați într-un conflict de interese?

Cristian Bitea: Nu știu, nu cred că a fost atunci.

În 2006 ați înființat-o și între 2005 și 2007 ați fost la INA, scrie în CV-ul dumneavoastră.

Din 2005 am fost director până în 2007, da.

Și nu vi s-a părut că erați într-un conflict de interese?

Nu, pentru că atunci nu a avut obiect de activitate cursuri de formare și nu a fost în perioada respectivă.

Am găsit cursuri organizate în 2007 de APSAP pe Valea Prahovei, deci era în obiectul de activitate.

Păi când nu mai eram la Institut (n.r. – INA) probabil. Când nu mai eram la Institut, da.

Corpul de control al Guvernului a descoperit mai multe nereguli în privința cursurilor organizate de APSAP.

Acele concluzii nu au fost însușite nici de agenție, nici de minister, nici de corpul de control.

Am citit și noi raportul, concluziile sunt acolo.

Raportul a avut patru variante, nu știu pe care ați văzut-o. A avut patru variante și acele concluzii nu s-au însușit.

APSAP a fost radiată în 2014, dar s-a înființat o firmă nouă la aceeași adresă. Ce legătură aveți cu „Centrul de formare APSAP”.

Nicio legătură.

În ultimii ani fenomenul cursurilor de formare profesională a scăpat de sub control, iar între 2014 și 2017 ați condus Agenția Națională a Funcționarilor Publici, care putea reglementa acest fenomen. De ce nu ați făcut-o?

Nu, nu aveam pârghii să reglementăm, singurul care poate promova acte normative este Ministerul Dezvoltării și Administrației. ANFP nu avea atribuții de reglementare. Ministerul Dezvoltării ar trebui să inițieze o prevedere legislativă care să stopeze acest fenomen.

Colaborați cu ministerul. Nu le-ați atras atenția că trebuie să facă ceva, că fenomenul scapă de sub control?

Păi…, eu le-am explicat, dar…, mă rog, acolo există o direcție de specialitate și na… e responsabilitatea lor.

Un director din Ministerul Administrației încasează bani de la firmele de formare

Responsabili sau nu cu reglementarea fenomenului, cei din Ministerul Dezvoltării Regionale și Administrației Publice (MDRAP) n-ar avea niciun motiv să taie elanul firmelor care organizează cursuri de formare profesională. Mulți dintre ei colaborează cu ele ca lectori și încasează bani din partea acestor firme.

Cel mai important nume este Daniel Iustin Marinescu (foto dreapta), directorul general al Direcției de Administrație Publică din cadrul MDRAP, care colaborează ca lector cu firmele Faxmedia Consulting și Perform Center. În ultima declarație de avere a amestecat banii încasați de la aceste firme cu alte venituri precum publicări de articole sau participarea în comisii de specialitate, suma totală fiind de 73.972 de lei.

Prin biroul de presă al ministerului am solicitat un interviu cu Daniel Iustin Marinescu și am primit un răspuns scris în care acesta ne-a transmis că până pe 20 august se află în concediu de odihnă, concediu pe care și l-a programat special pentru a participa ca lector la cursurile firmelor cu care colaborează. „Faxmedia și Perform Center sunt singurele firme cu care colaborez și numai în perioada concediului de odihnă”, ne-a precizat Marinescu.

Numai că, pe site-ul Faxmedia Consulting, numele său apare ca lector la cursuri organizate săptămânal din 16 iulie și până în 3 septembrie, ceea ce înseamnă că fie are un concediu mai lung decât prevede legea, fie nu participă la toate cursurile la care este anunțat ca lector, fie lipsește de la serviciu și participă în timp ce ar trebui să fie la minister. Tot prin biroul de presă, Daniel Iustin Marinescu ne-a explicat că „participările lectorilor la cursuri sunt orientative” și că „la cursurile din perioada 20 august – 03 septembrie nu poate participa, fiind înlocuit cu alt lector”.

În trecut, Daniel Iustin Marinescu a fost și asociat în firma Faxmedia Consulting, din care s-a retras abia după ce presa a scris că se află în conflict de interese. În prezent, Faxmedia este cea mai puternică firmă de pe piață, cu câteva mii de cursuri contractate anual, de la sute de instituții publice din toată țara.

Faxmedia a fost înființată în 2003 și îl are ca director și principal acționar pe ploieșteanul Mircea Matei. Afacerea a început să crească la mijlocul anilor 2000, când Matei a avut abilitatea de a se înconjura de persoane cu influență în instituțiile de stat. Așa a ajuns să-i ia ca parteneri în firmă pe Daniel Iustin Marinescu și pe Viorel Cristea, pe atunci directori la Direcția pentru Politici Fiscale din Ministerul Administrației și Internelor. După ce presa a sesizat conflictul de interese, cei doi s-au retras din firmă, dar au rămas colaboratori ai Faxmedia, care s-a dezvoltat de la an la an.

În 2016, Faxmedia Consulting și Faxmedia Tour, cele două firme prin care Mircea Matei contractează cursuri de formare profesională și serviciile hoteliere aferente, au avut, împreună, o cifră de afaceri de peste 13 milioane de lei (aproape 3 milioane de euro).

„Se întâlnesc pe un hol, semnează niște hârtii și cam ăsta e cursul“

Mircea Matei susține că singurul motiv pentru care firma sa este cea mai căutată de pe piață este seriozitatea cu care efectuează cursurile: „Noi avem o anumită rigoare, adică chiar se fac cursurile. Sunt foarte multe societăți care nu prea le țin, n-au sală de curs, n-au trainer, n-au coordonator. Eu am săli de curs numai ale mele pe fiecare locație, dar mă mai întâlnesc acolo cu alte firme care n-au săli. Ei susțin că desfășoară cursuri la hotelul 2D din Neptun, dar unde să le țină, dacă există două săli de conferință și amândouă sunt închiriate de mine? Deci le țin doar în teorie, pentru că în practică se întâlnesc pe un hol, semnează niște hârtii și cam ăsta e cursul. Din păcate funcționarii nu prea sunt conștienți de chestiunea asta și încep să aleagă firme care nu țin cursurile efectiv. Ca să se ducă doar la plajă. Este un fenomen. Am probleme cu alte firme care au început să rupă din clienții mei pentru că nu țin cursurile sau pentru că îi încântă cu excursii peste hotare. Sunt multe firme care fac schimb de experiență în Italia, în Austria. Eu refuz să fac cursuri de felul acesta, deși am solicitări din partea clienților o grămadă: «Dom’le, măcar în Bulgaria să mergem». Le-am zis: «Ce, nu ne mai ajunge țara?»”.

În lupta pentru clienți, firmele de formare încearcă să-i atragă nu doar cu programe educaționale din ce în ce mai ușoare, ci și cu petreceri, mese festive sau tombole cu premii.

Excursie la Veneția pe banii instituției

Pentru unele firme, România chiar nu mai e de ajuns, așa că au început să organizeze cursuri coroborate cu excursii prin Europa. Pentru toți funcționarii publici care iubesc călătoriile și vor să se formeze profesional, alături de membrii familiilor lor, numai în orașe cu mare potențial turistic, există firma Lectoform, din Bacău. Practică cele mai mari tarife, dar oferă condiții de cazare impecabile la hoteluri de 4 stele. Pentru că mulți funcționari sunt deja supracalificați în cursurile din Mamaia sau Poaiana Brașov, Lectoform trece la nivelul următor și aduce pe piață cursurile organizate în străinătate.

Pentru 6.300 de lei (bani achitați de instituție), un funcționar public își poate lua partenerul de viață pentru un curs de formare profesională de 3 nopți la Veneția. În Orașul Îndrăgostiților, lectorii firmei băcăuane desfășoară cursuri de fiscalitate și contabilitate bugetară. Pentru și mai mult romantism, Lectoform propune în această toamnă câteva cursuri la Verona. Călcând pe urmele celebrilor Romeo și Julieta, funcționarii se vor putea perfecționa în „Audit și control intern“, dar și în „Dezvoltare locală durabilă“. Un asemenea curs costă 7.540 de lei și nu duce lipsă de clienți. Printre ei, Spitalul Orășenesc Băicoi. Managerul spitalului, doamna Andreea Irimescu, ne-a declarat că spitalul își permite: „Suntem pe excedent bugetar, nu avem probleme cu banii, nu avem probleme cu medicamentele, nu avem probleme cu nimic. E un curs pentru cineva de la contabilitate. La Verona se desfășoară un schimb de experiență cu cei de acolo, nu știu să vă spun mai multe“.

În documentele justificative din Sistemul Electronic de Achiziții Publice, aceste excursii externe sunt foarte bine camuflate sub umbrela unor banale cursuri de formare profesională desfășurate la Băile Felix. De fapt, cursanții se întâlnesc în stațiunea balneară, unde petrec o noapte, după care pleacă spre destinațiile externe. Ultima zi a expediției este petrecută tot la Băile Felix. Astfel, funcționarii par a petrece câteva zile de vaste acumulări profesionale, într-un hotel de la băi, dar în realitate se bucură de frumusețile Bătrânului Continent.

În afară de Veneția și Verona, Lectoform mai organizează astfel de city-break-uri și la Viena sau Budapesta. Mihaela Cozma, unul dintre acționarii firmei Lectoform, susține că totul este legal și că funcționarii români acumulează enorm în aceste excursii în străinătate camuflate sub masca unor schimburi de experiență: „Când mergem în afara țării oprim la instituții publice din orașele unde ne aflăm. Acolo ne întâlnim cu reprezentanți de la instituțiile respective pentru un schimb de experiență“.

Astfel, de exemplu, câțiva norocoși angajați ai primăriei din comuna Mica, județul Cluj, vor lua lecții de urbanism de la omologii lor din Veneția. Tiberiu Zelencz, primarul comunei, a dat din colț în colț când l-am sunat să-l întrebăm despre aventura venețiană: „Nu știu despre ce vorbiți. Nu știu nimic despre Veneția. Eu știu că e curs de formare la Băile Felix. Nu m-am ocupat eu, ci băieții de la achiziții. N-am făcut nimic ilegal. Dacă vreți, vă aștept la Mica, la o cafea“.

„Dacă stăm în țară și nu vedem nimic, cum să progresăm?!“

O altă firmă care organizează excursii peste hotare în timpul cursurilor este Perform Center. Totul sub pretextul unui „study tour” în care funcționarii iau cunoștință de realizările administrațiilor locale din Ungaria sau Bulgaria.

Perform Center îl are în spate pe Doru Petre (foto dreapta), care înainte de a-și înființa firma a lucrat în Insitutul Național de Administrație (da, același institut care se ocupa cu reglementarea cursurilor de formare profesională). În paralel cu Perform Center, prin care contractează cursuri de formare, Doru Petre și-a înființat și firma Perform Travel, prin care le oferă funcționarilor servicii hoteliere și excursii în străinătate.

Petre nu vede nimic deplasat în organizarea acestor excursii plătite din bani publici: „După curs se face o ieșire, spre exemplu mergem în Bulgaria, la castelul Reginei Maria de la Balcic. Este foarte util pentru că oamenii văd ce-au făcut bulgarii din locul ăla și putem să facem și noi. Dacă stăm în țară și nu vedem nimic, cum să progresăm? Și o ieșire în afara țării aduce plus valoare, nu? Fiecare firmă are propria ofertă: unii oferă tablete, unii ieșiri din țară, e economie de piață”.

Citește prima parte a investigației: O vară de neuitat. Tocmai am plătit 5 milioane de euro pentru concediile mascate ale funcționarilor